Gangnamenn vígja í kvöld nýtt hús í Álftárkrók með að spila þar bridds Um síðustu helgi var hús flutt í heilu lagi úr byggð og upp á Arnarvatnsheiði . Um er að ræða tæplega sextíu fermetra hús sem áður var þjónustubygging við skólagarðana í Reykjavík , en mun nú fá hlutverk mötuneytis við gangnamannaskálann við Álftárkrók . Skessuhorn sagði nýverið frá framkvæmdum við grunn undir húsið og að til stæði að flytja það í heilu lagi . Sökum votviðris var flutningnum þó frestað um tíma . Að sögn Snorra Jóhannessonar veiðivarðar gekk flutningurinn eins og í sögu enda vanir menn á góðum tækjum sem að honum stóðu . Það var Brynjar Bergsson á Sleggjulæk á stórri og vel búinni dráttarvél sem dró vagn með húsinu . Örn Eyfjörð Arnarson og Höskuldur Kolbeinsson fóru auk þess með gröfur , lagfærðu vegi á leiðinni og drógu húsið á grunninn . Ferðin tók alls 12 tíma frá Stóra Ási í Hálsasveit og þar til það var komið á sökkulinn á heiðinni . Húsið nýtist gangnamönnum sem nú eru í fjárleitum á heiðinni . Ekki verður þó búið að tengja í það hita - eða frárennslislagnir fyrr en í síðari leit , en engu að síður vígja Jón á Kópareykjum , Guðmundur fjallkóngur á Grímsstöðum og fleiri húsið í kvöld með að spila þar bridds .